烏夜啼
作者：宋無
朝代：宋

paragraphs: 露華洗天天墮水，燭光燒雲半空紫。
西施夜醉芙蓉洲，金絲玉簧咽清秋。
鼙鼓鞭月行春雷，洞房花夢酣不迴。
宮中夜夜啼栖烏，美人日日歌吳歈。
吳王國破歌聲絕，鬼火青熒生碧血。
千年壞塚耕狐兔，烏銜紙錢掛枯樹。
髑髏無語滿眼泥，曾見吳王歌舞時。
烏夜啼，啼爲誰。
身前歡樂身後悲，空留瑟怨傳相思。
烏夜啼，啼別離。